מרינה ראטנר

מרינה רַאטנֶר (ברוסית: Марина Ратнер; באנגלית: Marina Ratner 30 באוקטובר 1938 – 7 ביולי 2017) הייתה מתמטיקאית יהודייה אמריקאית ילידת רוסיה, פרופסור אמריטה לאנליזה מתמטית באוניברסיטת קליפורניה בברקלי, כלת פרס אוסטרובסקי (1993) וחברת האקדמיה הלאומית למדעים של ארצות הברית.

קורות חיים
רקע משפחתי וראשית חייה
מרינה רטנר נולדה במוסקבה בירת ברית המועצות, בתם הצעירה של זוג אנשי מדע ורוח יהודים. סבה מצד אמה היה שרגא פייבל מרגולין, תלמיד חכם ומו"ל עברי ידוע שעלה לארץ ישראל בשנת 1933 מגרמניה. אמה, קציעה ראטנר-מרגולין (ראטנער-מארגאָלין; 1905–1999), הייתה משוררת יידית. אביה, יבסיי (יהושע) אידלביץ' ראטנר (Евсей (Иегошуа) Иделевич Ратнер; 1900–1978), היה פרופסור לפיזיולוגיה של הצמח, מנהל המעבדה במכון לפיזיולוגיה של הצמח ע"ש ק"א טימיריאזב של האקדמיה למדעים של ברית המועצות במוסקבה. בימי זקנתם, בשנת 1973, עלו בני הזוג לישראל.

בשנת 1956 התאפשר לראטנר, בעקבות הקלות במגבלות בנוגע למועמדים היהודים, להתקבל לפקולטה למתמטיקה של אוניברסיטת לומונוסוב בעיר הולדתה. בסיום לימודיה בשנת 1961 עבדה בקבוצת מחקר לסטטיסטיקה יישומית בניהולו של אנדריי קולמוגורוב, לרבות בתוכניות ההוראה שנועדו לתלמידי תיכון מחוננים במוסקבה.

קריירה אקדמית
החל משנת 1965 עבדה ראטנר באוניברסיטת לומונוסוב תחת הדרכתו של יעקב סיני במסגרת עבודת הדוקטור שלה, "Geodesic flows on unit tangent bundles of compact surfaces of negative curvature" ("זרמים גאודזיים באגדי יחידה משיקים של משטחים קומפקטיים בעלי עקמומיות שלילית").
לאחר סיום הדוקטורט הייתה ראטנר עוזרת מחקר בבית הספר הפוליטכני במוסקבה. עקב הגשת בקשתה לאשרה לישראל, סולקה ממשרתה. בשנים 1971–1975 כיהנה ראטנר כמרצה באוניברסיטה העברית בירושלים ולימדה בתיכון ליד האוניברסיטה.
בשנת 1975 היא קיבלה משרה באוניברסיטת ברקלי, וב-1982 קודמה בה לדרגת פרופסור.

מרינה ראטנר נודעה במחקריה בתחום התורה האֶרגוֹדית. הישגה הגדול ביותר הוא הוכחת שלוש השערות קשורות של מ.ס. ראגונתן, ס.ג. דאני וגריגורי מרגוליס, בסדרה של ארבעה מאמרים שפורסמו בשנים 1990–1991. השערות אלו כיום ידועות בשם משפטי ראטנר . שלושת המשפטים מאפיינים מסלולים זרימות אוניפוטנטיות במרחבים הומוגניים מבחינה טופולוגית, מידתית ומבחינת גבול ההתפלגות על המסלולים. למשפטי ראטנר יש שימושים רבים בתורת המערכות הדינמיות ובתורת המספרים. לדוגמה תוצאה מיידית שלהם היא השערת אופנהיים  (שהוכחה על ידי גריגורי מרגוּליס כמה שנים לפני הוכחת משפטי ראטנר).

לרטנר נולדה בת, אנה. מיכאל ביאלי, אחיין של מרינה ראטנר, הוא פרופסור למתמטיקה בפקולטה למדעים מדויקים של אוניברסיטת תל אביב.

פרסים ואותות כבוד
 1993 – פרס אוסטרובסקי
 1992 – חברה באקדמיה האמריקאית לאמנויות ולמדעים
 1993 – חברה באקדמיה הלאומית למדעים של ארצות הברית
 1994 – פרס ג'ון ג'יי. קארטי לקידום המדע , מטעם האקדמיה הלאומית למדעים של ארצות הברית: על הוכחת ההשערות של ראגונאתאן (Raghunathan's conjecture) בתורת המספרים באותה שנה הרצתה במליאת הקונגרס הבינלאומי למתמטיקה בציריך על האינטראקציות בין התורה הארגודית, חבורות לי ותורת המספרים.  
 2013 – דוקטור לשם כבוד, האוניברסיטה העברית בירושלים

מבחר כתביה
 Strict measure rigidity for unipotent subgroups of solvable groups, Inventiones Mathematicae 101, דצמבר 1990, עמודים 449–482, 
 On measure rigidity of unipotent subgroups of semisimple groups, Acta Mathematica 165, דצמבר 1990, עמודים 229–309,   
 Interactions between ergodic theory, Lie groups, and number theory, Proceedings of the International Congress of Mathematicians, Zürich 1994, עמודים 157–182 ),  

לקריאה נוספת

קישורים חיצוניים

 הודעת אבל של האוניברסיטה העברית, 16 ביולי 2017
 הדף של מרינה ראטנר באתר אוניברסיטת ברקלי
 Lawrence H. Riddle, Marina Ratner Biography of Marina Ratner, Agnes Scott College, December 8, 2010
 Terence Tao, Ratner’s theorems, September 29, 2007

הערות שוליים

קטגוריה:מתמטיקאים יהודים אמריקאים
קטגוריה:מתמטיקאים יהודים רוסים
קטגוריה:יהודיות חברות האקדמיה האמריקאית לאמנויות ולמדעים
קטגוריה:יהודים חברי האקדמיה הלאומית למדעים של ארצות הברית
קטגוריה:משפחת מרגולין
קטגוריה:סגל האוניברסיטה העברית בירושלים: מתמטיקה
קטגוריה:סגל אוניברסיטת קליפורניה בברקלי
קטגוריה:זוכות מלגת גוגנהיים
קטגוריה:זוכי מלגת גוגנהיים
קטגוריה:מקבלי תואר דוקטור לשם כבוד מהאוניברסיטה העברית בירושלים
קטגוריה:מתמטיקאיות אמריקאיות
קטגוריה:מתמטיקאיות רוסיות
קטגוריה:מתמטיקאיות יהודיות
קטגוריה:זוכי פרס אוסטרובסקי
קטגוריה:יהודים זוכי פרסי האקדמיה הלאומית למדעים של ארצות הברית
קטגוריה:מקבלות תואר דוקטור לשם כבוד מהאוניברסיטה העברית בירושלים
קטגוריה:אמריקאיות שנולדו ב-1938
קטגוריה:אמריקאים שנולדו ב-1938
קטגוריה:אמריקאיות שנפטרו ב-2017
קטגוריה:אמריקאים שנפטרו ב-2017